- చౌకఫోన్‌ మాటున రిలయన్స్‌ రీచార్జ్‌ 'దెబ్బ'
- జియో ఫోన్‌ భారం రూ.4500పై మాటే!
- ఆలస్యంగా వెలుగులోకి వచ్చిన షరతులు
- ఇక వద్దనుకుంటున్న వినియోగదారులు
న్యూఢిల్లీ: వ్యాపార ఎత్తుగడలకు మారు పేరైన రిలయన్స్‌ సంస్థ 'జియో'లోనూ చతురత చూపడం మొదలు పెట్టినట్టు కనిపిస్తోంది. చౌక ధరకే ఫీచర్‌ ఫోన్‌ను అందిస్తామంటూ ఇటీవల రిలయన్స్‌ సంస్థ తన వార్షిక సర్వసభ్య సమావేశంలో తెలిపింది. జియోఫోన్‌ను ఆవిష్కరించిన అందరి దృష్టిని ఆకర్షించింది. విడుదల సమయంలో జియోఫోన్‌ ఉచితమని.. సెక్యూరిటీ బాండ్‌ కింద రూ. 1500 మాత్రం చెల్లించాల్సి ఉంటుందని సంస్థ పేర్కొంది. ఆ మొత్తాన్ని మూడేండ్ల తర్వాత వాపస్‌ చేస్తామని తెలిపింది. దీంతో ఈ ఫోన్‌ కోసం 60 లక్షల మంది ఆన్‌లైన్‌లో బుకింగ్‌ చేసుకున్నారు. ఈ నెల 21 నుంచి డెలివరీలను ప్రారంభించారు. ఫోన్లు చేతికందుతున్న సమయంలో జియో వినియోగదారులకు ఝలక్‌ ఇచ్చింది. జియోఫోన్‌ పనిచేయాలంటే ఏడాదికి రూ.1500 రీచార్జ్‌ చేసుకోవాలని జియో వెబ్‌సైట్లో పేర్కొంది. 'జియో ఫోన్‌ డెలివరీ అయిన నాటి నుంచి ఏటా రూ.1500 చొప్పున మూడేళ్ల పాటు రీచార్జ్‌ చేసుకోవాలి.' అని నియమనిబంధనల్లో స్పష్టం చేసింది. అంటే జియో ఫోన్‌ పని చేయాలంటే మూడేండ్లకు రూ.4500 ఖర్చు చేయాల్సిందే. ఒకవేళ రీచార్జ్‌ చేసుకోకపోతే ఫోన్‌ను వాపస్‌ తీసుకునే హక్కు కంపెనీకి ఉంటుంది. అయితే అలా మూడేండ్ల కన్నా ముందే ఫోన్‌ను తిరిగి ఇచ్చేస్తే వినియోగదారులకు నష్టమే. వివిధ రూపాల్లో ఏడాదికి కొంత మేర డబ్బులు మినహాయించుకొని మిగతా మొత్తాన్నే వినియోగదారుకు తిరిగి ఇవ్వనున్నట్టుగా జియా తన వెబ్‌సైట్లో తెలిపింది. దీంతో జియోఫోన్‌ బుక్‌ చేసుకున్న వారు లేని ఇబ్బందులను తలకెత్తుకున్నట్టుయిందని బాధపడుతున్నారు. అయితే ఈ నిబంధనలను గతంలోనే ప్రకటించామన్నది కంపెనీ వాదన.
మీ స్నేహితులకు రికమెండ్ చెయ్యండి